Papersnake/gushiwen huggingface dataset:
海音诗
刘家谋（清代）

一方擘画括全台，叙述何徒擅史才。添邑添兵关至计，他年筹海此胚胎。
大阅
史弥宁（宋代）

擐甲边城教即戎，三军锦绣晓光中。
影摇资水旌旗动，声震文山鼓角雄。
马惯挥戈翻寒雪，雁惊鸣镝响天风。
十行忍负君王意，同向燕然勒隽功。
曹廷辅挽词二首
林亦之（宋代）

里巷相闻长者声，春风更有女萝情。
殷勤为作愁肠曲，白日西颓月又生。
县斋秋怀 其五
程公许（宋代）

瞿瞿彼奚窥，樊圃漫折柳。金瓯费将护，鼎餗戒颠覆。

屯云暧将夕，西风一搔首。沉思扶持计，谁是颖脱手。

需臑毋久玩，利处那得久。癙思恐伤人，聊复一杯酒。
钱生坟前八景 其五 枫湖浸月
何瑭（明代）

秋月映秋波，清彻世无比。犹似见亲心，泪洒枫湖水。
哭李端
周朴（唐代）

三年翦拂感知音，
哭向青山永夜心。
竹在晓烟孤凤去，
剑荒秋水一龙沉。
新坟日落松声小，
旧色春残草色深。
不及此时亲执绋，
石门遥想泪沾襟。
舟次均州
徐威（明代）

浪里牵舟面面山，虔州十八是平滩。征鸿不逐随阳伴，万里孤鸣月夜寒。
宁宗朝享三十五首
真宗（宋代）

艺祖有孙，聪睿神武。
绍兴受禅，归尊于父。
行导袭爵，百度修举。
圣德日孝，光于千古。
金钱花
皮日休（唐代）

阴阳为炭地为炉，铸出金钱不用模。

莫向人间逞颜色，不知还解济贫无。
访西涧王深道 其一
戴复古（宋代）

诸王居处僻，古屋满山坡。传到宋淳祐，来从晋永和。

诗书历年久，名胜结交多。一涧流芳润，滔滔秋水波。
秋旱继以大风即事十首
刘克庄（宋代）

虽作尧时击壤民，田家忧乐尚关身。
抱珠难起龙公睡，走石谁撩飓毋嗔。
野梅 其二
区越（明代）

不是逋仙兴，江村晚得诗。身随孤鹤远，心付老梅知。
赠驸马都尉李和文公挽词二首
宋庠（宋代）

曲里犹龙族，西京尚主侯。
勳华传旧钺，名理寄虚舟。
得疾真无妄，观生遂若休。
偏嗟荀令沼，回作逝川流。
策杖
刘子翚（宋代）

策杖农家去，萧条绝四邻。
空田依垅峻，断藁布窠匀。
地薄惟供税，年丰尚苦贫。
平地饱官粟，愧尔力耕人。
见率斋王帘使
刘鉴（宋代）

田园仅了都人役，事业全抛进士诗。
白发见公曾感慨，深衣重有道行进。
入都
李鸿章（清代）

其一
丈夫只手把吴钩，意气高于百尺楼。
一万年来谁著史？三千里外欲封侯。
定将捷足随途骥，哪有闲情逐野鸥？
笑指泸沟桥畔月，几人从此到瀛洲!

其二
频年伏枥向红尘，悔煞驹光二十春。
马足出群休恋栈，燕辞故垒更图新。
遍交海内知名士，去访京师有道人。
即此可求文字益，胡为抑郁老吾身。

其三
黄河泰岱势连天，俯看中州一点烟。
此地尽能开眼界，远行半为好山川。
陆机入洛才名振，苏轼来游壮志坚。
多谢咿唔穷达士，残年兀坐守遗篇。

其四
回首往事尽成尘，我是东西南北身。
白下沉酣三度梦，青衫沦落十年人。
穷通有命无须卜，富贵何时乃济贫。
角逐名场今已久，依然一幅旧儒巾。

其五
局促真如虱处裈，思乘春浪到龙门。
许多同辈矜科第，已过华年逐水源。
两字功名添热血，半生知已有殊恩。
壮怀枨触闻鸡夜，记取秋风拭泪痕。

其六
桑干河上白云横，惟祝双亲旅舍平。
回首昔曾勤课读，负心今尚未成名。
六年宦海持清节，千里家书促远行。
直待春明花放日，人间乌鸟慰私情。

其七
一枕邯郸梦醒迟，蓬瀛虽远系人思。
出山志在登鳌顶，何日身才入凤池？
诗酒未除名士习，公卿须趁少年时。
碧鸡金马寻常事，总要生来福分宜。

其八
一肩行李又吟囊，检点诗书喜欲狂。
帆影波痕淮浦月，马蹄草色蓟门霜。
故人共赠纯仁麦，荆女同持陆贾装。
自愧长安居不易，翻教食指累高堂。

其九
骊歌缓缓度离筵，正与亲朋话别天。
此去但教磨铁砚，再来惟望插金莲。
即今馆阁需才日，是我文章报国年。
览镜苍苍犹未改，不应身世久迍邅。

其十
一入都门便到家，征人北上日西斜。
槐厅谬赴明经选，桂苑犹虚及第花。
世路恩仇收短剑，人情冷暖验笼纱。
倘无驷马高车日，誓不重回故里车。
以雪梨遗韩子文
李洪（宋代）

婺女新梨玉雪如，姑山绰约想肌肤。
使君应唤纖纖手，饤座风流近酒壶。
昌谷诗（五月二十七日作）
李贺（唐代）

昌谷五月稻，细青满平水。遥峦相压叠，颓绿愁堕地。

光洁无秋思，凉旷吹浮媚。竹香满凄寂，粉节涂生翠。

草发垂恨鬓，光露泣幽泪。层围烂洞曲，芳径老红醉。

攒虫锼古柳，蝉子鸣高邃。大带委黄葛，紫蒲交狭涘。

石钱差复藉，厚叶皆蟠腻。汰沙好平白，立马印青字。

晚鳞自遨游，瘦鹄暝单跱.嘹嘹湿蛄声，咽源惊溅起。

纡缓玉真路，神娥蕙花里。苔絮萦涧砾，山实垂赪紫。

小柏俨重扇，肥松突丹髓。鸣流走响韵，垄秋拖光穟.

莺唱闵女歌，瀑悬楚练帔。风露满笑眼，骈岩杂舒坠。

乱条迸石岭，细颈喧岛毖。日脚扫昏翳，新云启华閟.

谧谧厌夏光，商风道清气。高眠服玉容，烧桂祀天几。

雾衣夜披拂，眠坛梦真粹。待驾栖鸾老，故宫椒壁圮。

鸿珑数铃响，羁臣发凉思。阴藤束朱键，龙帐著魈魅。

碧锦帖花檉，香衾事残贵。歌尘蠹木在，舞彩长云似。

珍壤割绣段，里俗祖风义。邻凶不相杵，疫病无邪祀。

鲐皮识仁惠，丱角知靦耻。县省司刑官，户乏诟租吏。

竹薮添堕简，石矶引钩饵。溪湾转水带，芭蕉倾蜀纸。

岑光晃縠襟，孤景拂繁事。泉尊陶宰酒，月眉谢郎妓。

丁丁幽钟远，矫矫单飞至。霞巘殷嵯峨，危溜听争次。

淡蛾流平碧，薄月眇阴悴。凉光入涧岸，廓尽山中意。

渔童下宵网，霜禽竦烟翅。潭镜滑蛟涎，浮珠噞鱼戏。

风桐瑶匣瑟，萤星锦城使。柳缀长缥带，篁掉短笛吹。

石根缘绿藓，芦笋抽丹渍。漂旋弄天影，古桧拏云臂。

愁月薇帐红，罥云香蔓刺。芒麦平百井，闲乘列千肆。

刺促成纪人，好学鸱夷子。
初出京过琼林苑
王禹偁（宋代）

忽忆今春暮，宫花照苑墙。
琼林侍游宴，金口独褒扬。
立向勾陈内，宣来帝座傍。
丁宁问年纪，委曲叙行藏。
屏息闻天语，酡颜醉御觞。
近臣多健羡，睿眷岂寻常。
盛事谁能及，非才自不遑。
厚恩难负荷，薄命果譸张。
得罪縻山郡，携家出帝乡。
何时重到此，驻马泪浪浪。
句 其一
赵顼（宋代）

一方文武魁天下，万里英雄入彀中。
飞将
刘克庄（宋代）

沙漠有烽起，上林无雁来。
可怜汉飞将，虚筑望乡台。
夏寒
郭祥正（宋代）

三伏当炎热，翻如九月天。晨兴重衣裌，夜宿尽防川。

船撼江声怒，楼侵雨气缠。白头悲世态，何以度残年。
好事近 早梅
王炎2（宋代）

玉颊映红绡，才报东风消息。虽则清臞如许，有生香真色。

相看动是隔年期，忍不饮涓滴。莫待轻飞一片，却说花堪惜。
送万巨
卢纶（唐代）

把酒留君听琴，难堪岁暮离心。
霜叶无风自落，秋云不雨空阴。
霜愁荒村路细，马怯寒溪水深。
望断青山独立，更知何处相寻。
梅花借喜雪韵 其一
史浩（宋代）

老去风光报答难，树头春律喜新班。忽惊断岸一番雪，便忆故园千叠山。

斜日淡烟茅舍外，冷香幽韵竹篱间。玉壶虚佐寒窗静，不敢呼童取次攀。
咏灰诗
岑德润（魏晋）

图规晕不缺，气改律还虚。欲燃愁狱吏，弃道畏刑书。

未得逢疆阵，轻举欲焉如。
和三二兄西庄书怀
潘良贵（宋代）

贤愚狂圣等为人，要是天君自策勋。
举世纷纷谁得妙，韩公惟许孟轲醇。
寄题张秀才此君亭
金君卿（宋代）

一径入丛深，四轩森翠玉。
红尘不到处，清秋长在目。
主人厌薄官，欲蹑高士躅。
日日念此君，招我湘江曲。
曙台惠诗久稽裁答漫成一首谢过
王天性（明代）

老大头颅又一春，胸怀不似向来人。穷当彻骨非诗罪，事懒关心见性真。

自分犁锄终岁月，多时卷帙闭埃尘。琼章未报君应识，只恐西家笑效颦。
送子履
苏舜钦（宋代）

一舸风前五两飞，南迁今去别慈闱。人生多难古如此，吾道能全世所稀。

幸有江山聊助思，莫随鱼鸟便忘归。君亲恩大须营报，学取三春寸草微。
雪后访杨太史玉斧醉中口占 其二
戴梓（清代）

南北浮云照眼新，文章今已负儒身。西风一任吹残笛，且向乾坤作醉人。
白玉楼步虚词
范成大（宋代）

琪树垂珠网，夹阶两旁。绿霄之外，周以玉阑，阑外方是碧落。阶所接亦玉池，中间涌起玉楼三重，千门万户，无非连璐重璧。屋覆金瓦，屋山缀红牙垂榼。四檐黄帘皆卷，楼中帝座，依约可望。红云自东来，云中虚皇乘玉辂，驾两金龙。侍卫可见者：灵官法服骑而夹侍二人，力士黄麾前导二人，仪剑四人，金围子四人，夹辂黄幡二人，五色戟带二人，珠幢二人；金龙旗四人，负纳陛而后从二人。云头下垂，将至玉阶，楼前仙官冠帔出迎，方下阶，双舞鹤行前。云驾之旁，又有红云二：其一，仙官立幢节间，其二，女乐并奏。玉楼之后，又有小玉楼六，其制如前，宝光祥云，前后蔽亏，或隐或现。小案之前，独为金地，亦有仙官自金地下迎。傍小楼最高处，有飞桥直瑶台，仙人度桥登台以望。名数可纪者，大略如此。若其景趣高妙、碧落浮黎、青冥风露之境，则览者可以神会，不能述于笔端。此画运思超绝，必梦游帝所者彷佛得之，非世间俗史意匠可到。明窗净几尽卷展玩，恍然便觉身在九霄三景之上，奇事不可以不识。简斋有水府法驾导引歌词，乃倚其体，作步虚词六章，以遗从善。羽人有不俗者，使歌之于清风明月之下，虽未得仙亦足以豪矣

珠霄境，却似化人宫。梵气弥罗融万象，玉楼十二倚清空。一片宝光中。
南山
胡宗奎（明代）

层峦南峙景宜人，今古登唫类李绅。岛上观澜知道体，酒中联句适情真。

鸣弦峰峻星辰近，读易亭幽蓍草新。忘势贤侯同众乐，熙熙风月葛天民。
春日有怀柯博士二首 其一
甘立（元代）

阖闾城外乱莺啼，笠泽春深水满陂。好买扁舟载图画，布帆东下若耶溪。
答安陆庞掾
宋祁（宋代）

囊文尝奏御，军事此参卿。
座隘升堂友，乡荣乞墅甥。
清言飘麈毳，慎疾搴芝英。
谈幄尸官久，烦襟怯报琼。
龙磨角石
方信孺（宋代）

旧说神龙水底蟠，何年电掣与雷奔。
至今舟子相呼唤，犹指江边石上痕。
颂古一百则
释正觉（宋代）

佛祖髑髅穿一串，宫漏沈沈密传箭。
人天机要发千钧，云阵煇煇急飞电。
个中人，看转变，遇贱则贵贵则贱。
得珠罔象兮至道绵绵，游刃亡牛兮赤心片片。
句
释顺师（宋代）

可能沽酒引柴桑。
送人归吴
齐己（唐代）

比说归耕钓，迢迢向海涯。
春寒游子路，村晚主人家。
野岸纷垂柳，深山绿过茶。
重寻旧邻里，菱藕正开花。
梅市暮归
陆游（宋代）

老境惟闭门，不与事物接。
时逢佳山水，尚复快登涉。
山程策子蹇，水泛摇短楫。
今兹税驾地，佳事喜稠叠。
云生湿行滕，风细掠醉颊。
旅羹芼玉糁，僧饭敷白?。
葑火煨芋魁，瓦甑炊豆荚。
经行出幽圃，懹抱颇自惬。
枯篱络丹实，深涧堆黄叶。
白云横谷口，缘筱穿山胁。
还家宁迫暮，取路羞径捷。
何当倚蒲龛，一坐十小劫。
【双调】风入松_忆旧怨东风
赵天锡（元代）

忆旧
怨东风不到小窗纱，枉辜负荏苒韶华。泪痕湮透香罗帕，负阑干望夕阳西下。恼人情愁闻杜宇，凝眸处数归鸦。
唤丫鬟休买小桃花，一任教云鬓堆鸦。眉儿淡了不堪画，愁和闷将人禁加。咫尺间那人在家，浑一似阻天涯。
记前日席上泛流霞，正遇着宿世冤家。自从见了心牵挂，心儿里撇他不下。梦儿里常常见他，说不的半星儿话。
忆刘郎当日到仙苑，使自家心绪悬悬。眼儿里见了心儿里恋，口儿里不敢胡言。朝夕里只得告天，何时得再团圆？
伐檀
佚名（先秦）

坎坎伐檀兮，置之河之干兮。河水清且涟猗。不稼不穑，胡取禾三百廛兮？不狩不猎，胡瞻尔庭有县貆兮？彼君子兮，不素餐兮！
坎坎伐辐兮，置之河之侧兮。河水清且直猗。不稼不穑，胡取禾三百亿兮？不狩不猎，胡瞻尔庭有县特兮？彼君子兮，不素食兮！
坎坎伐轮兮，置之河之漘兮。河水清且沦猗。不稼不穑，胡取禾三百囷兮？不狩不猎，胡瞻尔庭有县鹑兮？彼君子兮，不素飧兮！
暮春山行
祝允明（明代）

小艇出横塘，西山晓气苍。
水车辛苦妇，山轿冶游郎。
麦响家家碓，茶提处处筐。
吴中好风景，最好是农桑。
送二郎君归长安
刘兼（唐代）

我儿辞去泪双流，蜀郡秦川两处愁。红叶满山归故国，

黄茅遍处住他州。荷衣晓挂惭官吏，菱镜秋窥讶鬓髹。

好向云泉营旧隐，莫教庄叟畏牺牛。
即事书怀
谢复（明代）

径路无媒昼掩扉，野情真与世相违。老梅着雨半黄落，乳燕绕梁初学飞。

草色入帘青似染，槐阴夹道绿成围。半吟半醉日西去，閒伴白云眠翠微。
次韵谭令尹茅庵十咏 其五
刘弇（宋代）

所借非佗物，能忘是此心。弦歌时一到，驻作武城音。
和夔漕王韵
魏了翁（宋代）

开济堂前送櫂歌，渊渊舡鼓伐灵鼍。
云埋白帝千山小，浪拍青天一叶过。
解后天涯惊易别，雇瞻水剂得如何。
惟余报国忠肝在，铁石云坚尚可磨。
盆池
喻良能（宋代）

小凿方池供醉吟，才添斗水浪偏深。
莹心未数寒泉井，明目何偏寸碧岑。
树影落时清浸玉，鱼鳞动处细浮金。
年来点检曾经汲，淮有浇花趁日阴。
樵云诗
杨士奇（明代）

悠悠南山云，素心澹相似。偶托樵采迹，遂隐山云际。

云中有灌木，四散枝叶繁。薄剪去云翳，讵令伤本根。

昨朝买斧来，暂入庐陵县。五马出辉煌，低头愧相见。

芙蓉荡晻霭，环洲亦氛氲。一返伐木处，丁丁谁得闻。
山隐暮归呈诸兄弟二首
钱时（宋代）

东风卷地起氛埃，山隐看花日几回。
草草杯盘携社酒，今朝兄弟肯同来。
诗偈 其一四七
庞蕴（唐代）

山中失却心，任运腾腾语。语即说空空，空中无蛇鼠。

有心波浪起，无心是净土。净土生真佛，佛还传佛语。

佛能度众生，众生是佛母。
晚泊长台驿
张咏（宋代）

驿亭斜掩楚城东，满引浓醪劝谏慵。
自恋明时休未得，好山非是不相容。
塘西秋晚
周密（宋代）

野市维梢处，长天弄夕阴。蟹寒依客柁，鸦晚集神林。

苕老飘吴雪，橙香坠楚金。浩然湖海思，重赋故山吟。
题珣师休牧轩三首
宗泽（宋代）

青居曾露一丝头，谩示人能解牧牛。
究竟本来无一物，未知能牧阿谁休。

一乘休去已忘机，恰似当初未牧时。
云起云消本无迹。有为全体是无为。

空余短笠与轻衰，道着休时事早多。
更向中间问消息，夜深无奈月明何。
晚春初夏八首
张耒（宋代）

酴醾压架不胜繁，洗雨吹风更可怜。
姑射仙人本仙骨，百花凋尽独婵娟。
上巳早行见霜
郭谏臣（明代）

上巳今朝是，清霜昨夜飞。色侵千户晓，寒损百花肥。

虚布青皇令，翻成白帝威。早行前路客，引领望朝晖。
石首县雨中系舟戏作短歌
陆游（宋代）

庚寅去吴西适楚，秋晚孤舟泊江渚。
荒林月黑虎欲行，古道人江鬼相语。
鬼语亦如人语悲，楚国繁华非昔时。
章华台前小家住，茆屋雨漏秋风吹。
悲哉秦人真虎狼，欺侮六国囚侯王。
亦知兴废古来有，但恨不见秦先亡。
开窗酹汝一杯酒，等为亡国秦更丑。
骊山冢破已千年，至今过者无伤怜。
沧洲白鹭轩五首
汪炎昶（宋代）

尽角声中意欲迷，酒兰客思晚凄凄。
恍然生我红尘外，满眼沧洲白鹭栖。
金鳌山御榻
释居简（宋代）

丁未龙飞动四溟，惊涛曾岂碍扬舲。抃鳌不露黄金背，跨岸谁开白玉京。

环扈翠华驱海若，勒回钓艇问山灵。暮钟万岁千秋颂，澄彻尧聪得细聆。
崇禧观
吴全节（元代）

曲林古观水西流，天遣皇华驷玉虬。高士远分龙虎派，哲人久玉凤凰游。

楼台山色三峰晓，池馆泉声五月秋。云案凝香浮洞府，坐令和气蔼丹丘。
梅花翅二首
贾似道（宋代）

翅似梅花口似刀，番来覆去咬千交。
总然赢得他每者，只好看盆无二遭。
雨晴出游景山闻布谷声
李达（明代）

世界琉璃净一毫，暖风晴日俯江郊。红云远近收枫叶，绿雪高低放竹梢。

岂有薄田烦布谷，空寻隙地拟诛茅。谁知半世烟霞癖，输与鸣禽此定巢。
再和自赋
林希逸（宋代）

意散久知流不竞，交穷甘与月同孤。酣歌斫地凭谁听，心事笺天恐未俞。

何必红云班立鹄，只愁赤壁网无鲈。身名自要分轻重，人世多惭弹雀珠。
春宫曲
王昌龄（唐代）

昨夜风开露井桃，未央前殿月轮高。
平阳歌舞新承宠，帘外春寒赐锦袍。
次韵无诤见怀三首 其三
释德洪（宋代）

老眼慵看读过书，十年心迹更谁于。青松我欲追三径，白发谁令继二疏。
昆都耸翠
何维柏（明代）

孤峰立霄汉，万木森青苍。振衣时一登，流盼睐大荒。

昆都自昆仑，岧峣宗衡阳。屏山亘横石，白云秀东方。

西樵挹我前，大雁列我旁。灵郁合浈武，迢迢浮大江。

罗浮指顾间，沧海东茫茫。广土万馀里，惟兹奠中央。

众山互联络，奇胜独昂扬。灵窍发天籁，花名吐异香。

下有千仞渊，蛟龙时潜藏。上有千年枝，可以栖凤凰。

吾坐二十载，蹑足探孤芳。结茅山南麓，胜事日徜徉。

竹门度幽禽，松风韵清商。门户事探讨，默坐澄心腔。

冰壶镜杜溪，翠草交周窗。缅然景前哲，亦有崔与张。

崔张日以远，江门浩汤汤。泰山入青徐，叹彼道路长。

决策时及早，驱车历周行。今人亦古人，后生当自强。

壮行在初学，时发贵含章。从龙云致雨，起凤天际翔。

他年纪胜迹，兹山讵能忘。
五言宿妙喜寺赠远公一首
陈羽（唐代）

空学西天客，冥然生意长。夏高云纳愁近坛凉。月半生空处，孤灯宿上方。

欲离夕字想，何法御心王。
明融盆池二首
沈说（宋代）

凉入湘帘影半开，小窗午枕梦初回。
萧疏数叶秋菰上，也解声声报雨来。
感皇恩 其三 似之、申伯、叔阳皆作，再次前韵
李纲（宋代）

物我本虚幻，世事若俳谐。功名富贵，当得须是个般才。

幸有山林云水，造物端如有意，分付与吾侪。寄语旧猿鹤，不用苦相猜。

醉中适，一杯尽，复一杯。坐间有客，超诣言笑可忘怀。

况是清风明月，如会幽人高意，千里自飞来。共笑陶彭泽，空对菊花开。
和浚川大司马
严嵩（明代）

雾阁云窗拂曙开，白沙青嶂绕城回。鼋鼍浴日江光动，龙蜃嘘城海气来。

万事纠纷堪息驾，百年佳胜偶登台。运筹作赋公能事，莫厌频来把酒杯。
题曾幼度诗集后二首
赵蕃（宋代）

江南山水尽宜诗，几欲经营竟不奇。
不料此编能到手，意曾关处辄能知。
送昭远兄归陕
司马光（宋代）

种种亲头白，帝城难少留。
倚门应有望，列鼎本无求。
清夜多归梦，红尘厌久游。
此行殊捧檄，辕下五骅骝。
礼石霜慈大师塔
释智遇（宋代）

水绕山转狮子窟，赫赫金毛从此出。
野犴既死狐兔悲，天下丛林闹聒聒。
我来不敢重步行，森严匝匝清风生。
三拜无言出门去，烟笛一声牛背横。
咏周茂叔爱莲 其二
王家枢（清代）

怡情开净界，长啸激清流。对此心偏远，欣然目与游。

波揩凉翠净，尘谢软红浮。矫矫中央植，閒居兴独幽。
闻凌髭放脱白丹霞此寄 其一
释今无（明代）

旧虑消轩冕，新情戴笠瓢。水寒长见影，禅罢不过桥。

空谷存孤足，灵根得异苗。昔时风穴谶，烁烁起云霄。
文忠公画像赞
李之仪（宋代）

霜空无云，秋天澄雾。照然政通，何劳钟簴。俨然望之，希世一遇。

万折方东，逢坡益注。
雪后六言
范成大（宋代）

岁寒破屋万卷，风急疏窗一灯。
高卧眼生醉缬，远游须有坚冰。
秋宵七恨 其一 风
李昱（明代）

青蘋叶底声蓬蓬，当年曾号襄王雄。秋高八月势转急，忽来吹我茅屋东。

令我夜坐难秉烛，使我发白成老翁，吁嗟恨尔之秋风。
白山有乔木
李柏（清代）

白山有乔木，其高五百寻。上枝拂月窟，下根潜极深。

日月宿其巅，霜雪不敢侵。千年一卷叶，九垓失其阴。

千年一开花，香传天地心。他山有蔓草，芳花绣石岑。

琐琐含春意，妒杀松柏林。
次韵钱逊叔泛舟虹桥
吕本中（宋代）

半篙春涨绿平溪，二月江城草色齐。舟比蜉蝣千顷外，□同斥鴳一枝栖。

野桥柳线斜风软，曲槛花光夕照低。却讶探骊人不至，清樽画航倩分题。
狱中闻母丧
林掞（明代）

手执家书悲故乡，萱花一夜老高堂。忍看泪滴成流水，愁听机高过短墙。

身上衣裳针线旧，眼中形影梦魂长。杜鹃不惜王孙恨，啼断东风几夕阳。
复和定国惠竹皮枕谑句
晁补之（宋代）

老来山水兴弥深，不在长安侠少林。
它日只为林下计，不将锦被作呻吟。
宿穆陵关次壁间韵
杨巍（明代）

一路入千山，行人日不閒。那堪霜月白，独宿穆陵关。
和郑国器六首
曹勋（宋代）

湿玉吹香吐万花，先春粲粲等芳华。
朵云不惜吟疏影，踏雪应能访我家。
嘉禾百咏·秀水
张尧同（宋代）

好景明於昼，长浮五色波。
一竿吾欲钓，来此听渔歌。
谢深道问近况答之
宋自逊（宋代）

芃芃秋草闭门深，世事年来口欲喑。
文欠官衔谁著眼，命无时彩自劳心。
收书只原儿能读，得酒惟须客其斟。
幸有无弦琴挂壁，不容声处是知音。
秋怀 其十
王冕（元代）

东篱有佳菊，不比春兰芳。
繁霜毒万卉，敷荣自弥章。
云胡靖节后，古意俱茫茫。
但见三径草，寂寞凄余香。
清湘驿送王柳州南归二绝
范成大（宋代）

南归北去路茫茫，不是行人也断肠。
可惜湘江春夜月，落花时节照离觞。
次韵章宰
陈造（宋代）

穷山从薄宦，小郡著衰翁。
政术甘疎拙，辞坛敢长雄。
一饥才自救，五细未宜中。
又拟包羞去，京尘冒软红。
叠秀山
周渭（唐代）

平生赋性爱观澜，今日登临叠秀山。
天锡卦爻分象外，地将圭笏出人间。
昭州水绕孤城小，五岭山高众垤难。
极目紫宸何处是，碧云深处佩珊珊。
新年次东坡韵 其三
周景涛（清代）

兹乡滨海尽，眼界若为清。禾黍高登廪，鸡豚富入城。

欲消无事日，祇益可怜生。牡蛎梅花市，吾思豆腐羹。
次韵卢监
方岳（宋代）

兰亭人寂几何年，着我糟丘亦冗员。
寻访雪溪无酒债，主张禊帖有诗权。
千岩秀处书如堵，五月凉时藕似船。
只麽折浮真足矣，底须妄想到花边。
偈二首 其一
释宗赜（宋代）

近日身心顽顿，恰似一片铁板。内无玲珑机智，外无华藻文章。

谁能打作郓州针，笑杀秦时𨍏辂钻。四楞著地，万事无心。

虽然看不入，毕竟扑不破。大都好物不坚牢，彩云易散琉璃脆。
无题
杨慎（明代）

石头城畔莫愁家，十五纤腰学浣纱。
堂下石榴堪系马，门前杨柳可藏鸦。
景阳妆罢金星出，子夜歌残璧月斜。
肯信紫台玄朔夜，玉颜珠泪泣琵琶。
吕澄南邀赏樱园阻事践园樱已残
孙继皋（明代）

不见珠林万树红，数枝犹自缀丛丛。果因后摘娇晴日，客为迟来醉晚风。

莺讶啄残窥密叶，花怜开尽感飞蓬。殷勤野老明年约，十八家村一棹通。
答家中洲西还见寄兼怀梁药亭
陈恭尹（清代）

西还北去各经春，暂别俱为久客身。江上寂寥同赋地，水边朝暮闭门人。

蛙求怒敌行阶草，鸟引饥雏踏甑尘。报与穷途狂大阮，陈平家巷古来贫。
偈颂一百零四首
释绍昙（宋代）

宿雨初晴，岚光翠滴。
瀑泻悬崖，云笼怪石。
无位真人，面门出入。
净地上不许狼籍。
满庭芳·和人潼关
曹贞吉（清代）

太华垂旒，黄河喷雪，咸秦百二重城。危楼千尺，刁斗静无声。落日红旗半卷，秋风急、牧马悲鸣。闲凭吊，兴亡满眼，衰草汉诸陵。
泥丸封未得，渔阳鼙鼓，响入华清。早平安烽火，不到西京。自古王公设险，终难恃、带砺之形。何年月，铲平斥堠，如掌看春耕。
挽沈时晹大参之祖
丘浚（明代）

青衫白发老一乡，人人薰德多循良。醉仙或过沈东老，恶少怕闻王彦方。

黄鹤一去久汗漫，青山千古成荒凉。高年厚德巳足羡，况有诸孙能显扬。
五忠咏 册亨州同云骑尉刘宝善
张之洞（清代）

贤子册亨吏，尊公老岸司。卑官如一辙，惨节不同时。

野哭红江暗，招魂碧血滋。欲求公百辈，为帝守边陲。
题僧昙秀锺山杂咏二十首后
晁补之（宋代）

明珠出袖四百琲，坐有烟霞草木香。
断取锺山擎石掌，那知不下净名床。
衢右道中
喻良能（宋代）

投晓行衢右，经旬别楚东。
侵衣梅溽雨，吹面麦秋风。
垅亩凝烟外，峰峦滴翠中。
悬知乡井近，渐喜语音同。
句
牟孔锡（宋代）

天池十里如鉴湖，荷花可折鱼可脍。
过徐州
童冀（明代）

十月朔风辞上京，孤舟一月到彭城。黄河九曲流无尽，白发数茎犹有情。

戏马台荒沙草合，钓鱼船小浪花轻。老来不负壮游志，又指燕山问去程。
月桂秋香送刘生还宜春应举
顾清（明代）

月桂生月宫，一月一开落。逢秋气弥盛，芬馥遍寥廓。

世人望影空裴𧙪，刘郎自是神仙才。兄弟相携月中去，正值秋风花烂开。

嫦娥玉手亲折赠，双枝香满黄金台。
大水除厅前小屋
郑侠（宋代）

庭下新来有掩门，洒然无复旧时喧。
小锄轻翁从兹起，无站清时合灌园。
水调歌头（庆寿）
王质（宋代）

河汉湛秋碧，玉露暧瑶空。太清仙子，飘渺飞佩响玲珑。暂驭青鸾紫凤，来玩十洲三岛，旌旆卷芙蓉。身在大江表，名系绛霄宫。

两仙客，歌驻月，舞回风。宝薰轻度帘幕，香雾结重重。已觉长安近日，会看此星朝斗，千载庆云龙。翠霭彤烟里，长侍衮衣红。
丁酉皿月十日之官毗陵，舟行阻风，宿椆陂江
杨万里（宋代）

虫声两岸不堪闻，把烛销愁且一尊。
谁宿此船愁似我？船篷犹带烛烟痕。
吴中送友
严羽（宋代）

川程极目渺空波，送尔归舟奈别何。南国音书须早寄，江湖春雁已无多。
送從律师
释宇昭（宋代）

病起辞吟社，出京无旧房。
关中行半月，诗外祇空囊。
白道沿嵩直，青芜夹渐长。
胜游多杜曲，凤景似吾乡。
奉和送金城公主适西蕃应制
崔湜（唐代）

怀戎前策备，降女旧因修。箫鼓辞家怨，旌旃出塞愁。

尚孩中念切，方远御慈留。顾乏谋臣用，仍劳圣主忧。
今夕行 其一
汤鹏（清代）

今夕何夕秋风发，川水欲冰山见骨。老蝉啁啾著树乾，瘦蝶伶俜扑窗突。

秋风于汝意云何，嗟我与汝本殊科。墙上之蒿不可倚，茎枯叶脱无回波。
元旦，即事，录似鹏飞照磨
刘鹗（清代）

旭日微云淡淡晴，早朝鸦鹊寂无声。龙楼凤阁浑如梦，水国山城谩有情。

浩劫固知今止极，衰年幸再睹承平。功成不作从山计，拟学长沮事耦耕。
苏幕遮 题竹青女郎祠
沈谦（清代）

殿云鲜，庭树绿。幡袅溪风，溪水明如玉。游女穿花高髻矗。

踏破明裙，争唱迎神曲。

梦来犀，春去速。月照苍梧，夜夜啼湘竹。何似小姑居处独。

紫燕双飞，时把晴丝触。
过河西务
贡奎（元代）

两年衣袂扑京尘，出郭青山照眼新。食禄无功酬圣主，弃官归隐奉慈亲。

交游此别三千里，衰病今逾五十春。自笑虚名成底事，闭门何恨著书贫。
圆坛午龛行事
王俊刈（宋代）

平日郊邱事口谈，今朝相祀列星参。
大裘衮冕升南陛，小次龙星近午龛。
韦社去天真尺五，嵩神祀圣似呼三。
清都佩玉人归后，尚听笙镛万谷酣。
十二声诗 其三 叶声
成鹫（清代）

古亭抱秋树，秋意失婆娑。畟畟下凉吹，萧萧鸣远柯。

渐知声应少，止觉别离多。未敢随流默，知音谓我何。
邹一桂风英卷
弘历（清代）

派接徐黄江左邹，寒英设色足风流。纷开木本及草本，底论深风与浅风。

蝶欲黄而犹待染，叶将红者未曾收。玉栏金井休开展，犹恐霏烟露欲留。
秋日杂兴
金兑（清代）

秋来只有睡工夫，水槛风凉近石湖。却笑溪边老渔父，垂竿终日一鱼无。
满江红·手摘桐花
吴泳（宋代）

手摘桐花，怅还是、春风婪尾。按锦瑟、一弦一柱，又添一岁。紫马西来疑是梦，朱衣双引浑如醉。较香山、七十欠三年，吾衰矣。红袖却，青尊止。檀板住，琼杯废。淡香凝一室，自观生意。事业不堪霜满镜，文章底用花如绮。笑江滨、游女尚高歌，滕王记。
丙寅秋，木犀盛开，诚斋与张功父唱和五首，鲜新帖妥，自然入格，戏用其韵，功父南湖之未逮南溪乎哉 其一
王应辰（明代）

未许秋凋霜后林，蕊珠宫里正春深。依然绿树难藏鸟，怪底黄花又散金。

插鬓定移妆罢镜，低枝应怯晓来砧。谁知地上婆娑影，不并西垣一样沈。
安溪劝农诗·劝耘苗
陈宓（宋代）

力勤瘠地亦良田，丰歉由人莫问天，
曝背耘苗能着力，天公毕竟也相怜。
圩丁词十解
杨万里（宋代）

上通建德下当涂，千里江湖缭一圩。
本是阳侯水精国，天公敕赐上农夫。
水调歌·庐山几千仞
林正大（宋代）

庐山几千仞，屹立并长江。杨澜左里，洪涛巨浪日舂撞。风止雪消冰净，相与泊舟登岸，攀磴望空谾。岩壑响松桧，巨石激流淙。事幽寻，遗世俗，绝纷?。幽花野草香满，时有鹤飞双。羡子买田筑室，欲使浮岚暖翠，坐卧对轩窗。我欲为君说，安得笔如杠。
八月十四日携家泛月次韵 其四
楼钥（宋代）

犹记年时看水嬉，不如此夜月相宜。仙翁一醉非尘世，为问姮娥知未知。
拟古七十首 其十九 潘黄门岳述哀
王世贞（明代）

忽忽寒将徂，冉冉春欲至。寒徂复留恋，春至胡濡滞。

庭除无双迹，帷枕有孤涕。犹残流黄机，上绣鸳鸟翅。

微音长辞听，手泽时流视。行云仍恍忽，明月但髣髴。

恨彼伺晨鸟，精爽惊梦寐。白日阙冥车，子来既不易。

黄泉稀生轨，予往将安至。踯躅墟墓间，纵横窜狐魅。

宰木渐以拱，朽骨焉所恃。余发既种种，时来能无会。
和庆长怀麻阳叔二首
杨万里（宋代）

旧雪才追送，新梅又作繁。
欣逢上林鴈，聊免管城冠。
酒债多多在，诗盟久久寒。
忽思十年事，有枕不能安。
颍州府学释奠先圣郡中童子亦来拜谒以诗勉之
陈襄（宋代）

蔼蔼青衿子，来修谒庙仪。
怜他眉宇秀，中有起家儿。
岩桂
史绳祖（宋代）

四出花中异，三开格外芳。名高评月品，韵胜霸秋香。
伯恭侄家书所见
丘葵（宋代）

百舌在墙头，其子在墙根。
飞飞拾虫蚁，哺之何殷勤。
秋陂道中三首 其三
赵蕃（宋代）

雨止鸠频唤，雨来鸠暂停。愁怀惟惨惨，望极更冥冥。

鹭举青林破，牛行白水经。浑忘峻岭在，便拟午钟听。
水龙吟·过秋壑湖上旧居寄赠
吴文英（宋代）

外湖北岭云多，小园暗碧莺啼处。朝回胜赏，墨池香润，吟船系雨。霓节千妃，锦帆一箭，携将春去。算归期未卜，青烟散后，春城咏、飞花句。
黄鹤楼头月午。奏玉龙、江梅解舞。薰风紫禁，严更清梦，思怀几许。秋水生时，赋情还在，南屏别墅。看章台走马，长堤种取，柔丝千树。
发松门寄介甫
曾巩（宋代）

南风夜发吹孤舟，起视北极星辰稠。
晓开征帆破长浪，挟以两橹当中流。
松门东面见庐阜，其上少日烟气浮。
舟人指我极四望，黑处无底蛟龙湫。
槠溪左蠡信浩荡，两涘若粒分冈丘。
落星囷囷孰可状，清汉夜独垂牵牛。
故人曾期此同载，舍櫂直抵云山游。
念今五载负斯语，心独动荡风中斿。
况闻肥遯须山在，早时事力胡能谋。
所嗟亲老食未足，安得一亩操锄耰。
此言此笑吾此取，非子世孰吾相投。
今谐与子脱然去，亦有文字歌唐周。
石梧舅氏别墅初成诗以志之
张恩泳（清代）

平泉今再见，市隐避尘哗。小艇招明月，危楼枕落霞。

园蔬欹露摘，溪水夹堤斜。寒意来朝减，山桃已作花。

落霞明夕照，倒影定王台。清磬隔花远，霜钟渡水来。

涧松寒滴翠，石笋润生苔。生计谁相问，疏狂毕卓杯。
次韵内侄竺稷并示诸儿
陈著（宋代）

春首还相见，吾怀白与兄。
江湖关老梦，山野避新行。
危虑船迎浪，残生漏送更。
东风溪上路，欲别若为情。
赠高伯强
王庭圭（宋代）

高郎读书有何好，如鱼蠹书终日哨。爨烟不属长苦饥，行吟安日追风骠。

群公顿网加罗搜，未肯放子出一头。先生上堂应劳苦，向来白璧何时酬。
赵城娲皇陵
张鹏翮（清代）

尚有残碑志女皇，补天遗石说荒唐。亭亭古柏千年物，老干凌云傲雪霜。
偈二十二首
释子淳（宋代）

佛祖从来不奈伊，满头明月去还归。
虽然六户无亲识，今古何曾更间违。
将渡辽海先题牛庄寺 其一
释今无（明代）

平生无可信，辽海任飘蓬。学少诗情短，愁多客路穷。

星随千里照，岸到九霄空。亦是酬恩事，毋令泪独浓。
归来 其三
王冕（元代）

小斋尘不到，寂寞野人家。
下榻来风韵，看书度岁华。
已忘巫峡月，空惜武陵花。
欲问并州信，故人天一涯。
和邢惇夫秋怀十首
黄庭坚（宋代）

邢子卧北窗，吟秋意少悰。
读书用意苦，呕血惊乃翁。
安得和扁辈，为浣学古胸。
肺热今好否，微凉生井桐。
顿修欲掩关汉阳峰寄之
释今无（明代）

廿年同学许同心，南北东西直至今。岂为再苏求阒寂，不堪牢落委浮沉。

云侵古桧形犹剥，雪照孤僧意独深。我已尘埃风满面，只教人在水边寻。
言怀二首
陈造（宋代）

自是三生贺季真，亟应收拾水云身。
蜚凫吏隐聊同俗，饭犊生涯且耐贫。
林壑风烟当未憖，利名缰锁听横陈。
世间静者犹张邴，老境婆娑定笑人。
野井
陆龟蒙（唐代）

朱阁前头露井多，碧梧桐下美人过。

寒泉未必能如此，奈有银瓶素绠何。
汴上送客（一作汴上同杨升秀才送客归）
张祜（唐代）

河流西下雁南飞，楚客相逢泪湿衣。

张翰思归何太切，扁舟不住又东归。
最高楼 为山村仇先生寿
张翥（元代）

方寸地，七十四年春。世事几浮云。躬行斋内蒲团稳，耆英社里酒杯频。

日追游，时啸咏，任天真。

喜女嫁男婚今已毕。便束帛安车那肯出。无一事，挂闲身。

西湖鸥鹭长为侣，北山猿鹤莫移文。愿年年，汤饼会，乐情亲。
梅花二首 其一
吕本中（宋代）

白玉花头碧玉枝，水边篱下雪晴时。暗香别有关情处，却是春风未得知。
和吴居父江陵雄楚楼韵
李曾伯（宋代）

岁月等新戍，风烟只旧游。
柳薇今堡障，频蓼古沧洲。
索句惭巴和，怀人笑楚优。
中原虽在目，无事莫登楼。
山居乐二首 其二
李言恭（明代）

夜静白云鹤睡，春深红树莺啼。若问幽栖何处，胡麻流出山溪。
连花吟
金朋说（宋代）

夐出涟漪不染泥，浓妆淡抹总相宜，
六郎莫恃人怜惜，君子名称更绝奇。
逆旅行
陆游（宋代）

古者谓死为归人，此身未死均是客。
家为逆旅身在途，久寓遽归初不择。
逆旅相看随薄厚，非意相干宁足责？世间何处无溪山，得酒尽醉当堕帻。
傍观嘲诮亦其宜，东海定非蠡可测。
五马呈昂夫大尹
李孝光（元代）

五马何时发，聊逢胜日留。天晴占鼓角，地湿谨衣裘。

愿试匡时画，归余理钓舟。浮云浩今古，别地望神州。
青玉案·群魔散尽真何乱
尹志平（元代）

群魔散尽真何乱。万事无萦绊。一点光同青玉案。纤尘不挂，永无障碍，得见虚空面。劝君早把尘情拚。下手速修转头晚。前有风波深不浅。神舟稳驾，云朋相伴，笑指芦花岸。
溪南春晓
罗椅（宋代）

行逢二三月，春映掌中杯。
绿久山犹浅，花寒雨未开。
谁能奈愁得，拌不上楼来。
更莫看云坐，潇湘有雁回。
湖上
许浑（唐代）

髣髴欲当三五夕，万蝉清杂乱泉纹。钓鱼船上一尊酒，月出渡头零落云。
古意
李新（宋代）

嗟来吐食死，漂母爱王孙。
等是乞怜人，一饱何足论。
东方老先生，笑傲忘至尊。
朔饥侏儒饱，且用长短分。
游银山用杜韵八首 其二
霍韬（明代）

通幽一径倚云斜，云树苍苍狎岁华。寒壑翳阴聊拥骑，御空淩影快浮槎。

从天步到琼芝国，接地声喧绿玉笳。北望燕然南泰华，塞天黄紫碧红花。
寄吕穆仲寺丞
苏轼（宋代）

孤山寺下水侵门，每到先看醉墨痕。
楚相未亡谈笑是，中郎不见典刑存。
（杭有伶人善学吕，举措酷似。
别后，常令作之为笑。
）君先去踏尘埃陌，我亦来寻桑枣村。
回首西湖真一梦，灰心霜鬓更休论。
送饶守万仲衡葬次山园韵
陶梦桂（宋代）

尘埃满面雪蒙头，只合沧洲把钓钓。
乡里故人今日少，山川英气一时收。
绝怜逝者成千古，谁念凄其老一邱。
野店相逢聊举酒，潸然苦泪落瓷瓯。
纵笔
陆游（宋代）

天下本无事，吾生行且休。
关心惟酒盏，入眼独渔舟。
雁过三湘晓，云开二华秋。
殷勤驿楼柱，小草记曾游。
念奴娇
韩玉（宋代）

吴东清胜，是吴山苍翠，吴江澄渌。灵秀钟人文物盛，历历皆非凡俗。而况君家，风流遗世，犹寄山阴曲。继承才业，算来真是名族。

聊恁驻节重湖，惠歌仁咏，蔼丰年图录。行看登庸归去后，谁展高才相续。寿日称觞，一杯千岁，应见蟠桃熟。祝君难老，为君还更再祝。
用前韵赠张正仲朝散二首
曹勋（宋代）

郎官出宰镇方隅，聊试牛刀意未摅。
不特持平争结友，要知博物有成书。
不惊雉羽桑阴静，一洗蛮烟霁景初。
恨识羽山眉宇晚，徒闻嘉惠及耕锄。
与社友定花朝之约
胡仲弓（宋代）

花朝曾有约，来此定诗盟。
隐几江湖梦，闭门风雨情。
身名千载共，心事一般清。
且尽吟樽乐，徂徕不用赓。
浪淘沙
曹勋（宋代）

归意逐飞鸿。点点书空。爱渠南去晓烟中。不似老人尘土里，一似痴聋。

庭院晚来风。还过秋容。旧时与客绕珍丛。有酒不曾无客醉，欢与秋浓。
阅蔡弘甫薛鲁叔文德任试南宫之文喜赋
温纯（明代）

杏花春色望中新，赋就欢冯狗监陈。鞭似祖生先竞着，璞如卞氏晚同珍。

已看剑气冲牛斗，岂为山灵诞甫申。莫道禹门高万丈，雷声震处是通津。
红绣鞋·湖上
张可久（元代）

无是无非心事，不寒不暖花时，妆点西湖胜西施。控青丝玉面马，歌金缕粉团儿，信人生行乐耳！
和陈鲁山表舅氏咏白桃花原韵
裕贵（清代）

玉树夭斜故绝群，秾华偏不染尘氛。波浮流水刚三月，春老东尘已十分。

崔护别来头似雪，刘晨仙去梦为云。琼瑶相赠无由报，影乱荼蘼日又曛。
东塘舟中
黄文雷（宋代）

初识东塘路，言寻槜李船。鱼盐千古地，吴越一家天。

梦觉何为者，行藏不偶然。半溪疏竹影，相送海云边。
满江红·赣州席上呈陈季陵太守
辛弃疾（宋代）

落日苍茫，风才定、片帆无力。还记得、眉来眼去，水光山色。倦客不知身近远，佳人已卜归消息。便归来、只是赋行云，襄王客。
些个事，如何得。知有恨，休重忆。但楚天特地，暮云凝碧。过眼不如人意事，十常八九今头白。笑江州、司马太多情，青衫湿。
戏作
宋伯仁（宋代）

青梅黄尽雨无多，柳影重重午日过。
忽听隔篱人语笑，采莲艇子上新河。
和陶渊明杂诗 其四
戴良（元代）

天地有常运，阴阳无定端。夏虫时不永，安睹岁月迁。

嗟我在世时，倏忽已华颠。何能得仙诀，拾取朝霞餐。

蓬莱去此近，欲往无由缘。从今弃诸事，尽付悟真篇。
别贾耘老
秦观（宋代）

若有人兮霅之滨，服火齐兮冠切云。
有才不为世所抡，尽入诗句为奇新。
忘归繁弱不浪阵，发必中的疑有神。
目关飞鸟缗苍鳞，俛仰自娱忘贱贫。
繄我与君素参辰，孰为一见同天伦。
共指飞光易沉沦，莫若痛饮还我真。
况有内子贤文君，终日叫呼不怒嗔。
酒酣往往出前珍，瓦瓯竹箸羞青芹。
左列文史右红裙，樽前不觉徂清晨。
念我行当西道秦，挐舟来别非所欣。
欲托毫素通殷勤，郢匠旁瞩难挥斤。
人生百龄同臂伸，断梗流萍暂相亲。
行行饮酒且勿云，丈夫万里犹比邻。
用前韵奉寄孟峤之
仲并（宋代）

剩喜今年琢句频，仍闻灯火夜相亲。悬知耸壑昂霄日，不负腰相拖玉身。

攻苦诗书如白屋，加鞭辞藻正青春。古来孟氏好兄弟，馀韵未忘今转新。
采莲曲三首 其三
常伦（明代）

沼月并舟还，荷花隘江水。笑擘菡萏开，小小新莲子。
句
王随（宋代）

径竹烟横素，庭莎露缀珠。
暮春雨中柬阿字澹归两禅师 其一
杨晋（明代）

花雨冥冥春意瘦，褪红空自怨支离。幽情莫谓无人惜，别有怜芳铁汉知。
程帅和陶二诗见忆次韵
陈造（宋代）

我瞻西郊，云停不雨。
鸡栖乱山，十舍千阻。
一书缄春，慰厉存抚。
望之或违，搔首企伫。
停云酾之，蜚雨蒙蒙。
启筒有获，如渴吸江。
孤月河汉，轻飔牖窗。
忆侍诲色，杖屦后从。
盱衡推予，褒衮俪荣。
靡怀不倾，靡言不情。
会晤良难，欻然西征。
孰谓愁斛，无自而生。
竹萌触雪，粟花缀柯。
风日山城，未春已和。
命驾取涂，计日不多。
官曹简书，公其谓何。
风起
仇远（元代）

朔风连夕起，浩荡厉严寒。
远势惊春梦，微权属冷宫。
云行和月暗，木落打窗乾。
因忆吴船客，波涛寝不安。
夏日过报国寺晤张扶摇雷伯鳞布席松下
何吾驺（明代）

无定飞云迹，何因并马来。席依高树荫，酒借老僧杯。

香气观空尽，松花落梦回。悠然谢尘侣，相赏重徘徊。
寄杨隐岩二首 其二
萧立之（宋代）

老去将诗替却愁，谁将此集落岩幽。鸡林增价君能德，夭阏溪藤我自羞。
登胡氏楼
陶梦桂（宋代）

草际露华白，天边云浪开。
好风何处起，和月入帘来。
因读梅圣俞六鹤诗或令余别赋之 顾步
洪刍（宋代）

举趾一何高，脩颈宛回顾。只影踉蹡行，眷然慕俦侣。

岂忘赤霄上，盘桓此池籞。
畅师同玉上人游茅草
仇远（元代）

上人家海上，喜从名山游。
昔闻三茅君，隐在千峰头。
霜寒草木瘦，岁晚泉石幽。
不见梁丘伯，使我心悠悠。
题画像
陆树声（明代）

岂有文章置集贤，也无勋业到凌烟。
只应画作老居士，留与香山结净缘。
送逮子赴秋试江西漕司
曾几（宋代）

有诏词场猎俊英，西风匹马豫章城。
欲追诸父雁行上，肯逐群儿鱼队行。
金是莫邪当自必，璞非死鼠会相明。
笔端妙处还知否，万里秋天壮气横。
禅人并化主写真求赞 其一七○
释正觉（宋代）

妙处难传，明明像先。光凝雪月，秋连水天。百亿分身随应事，更嫌何处不周旋。
沁园春·万里清风
姚勉（宋代）

万里清风，吹送锦帆，入南浦云。看拂天旌旆，攀留不住，迷津舸舰，歌舞相迎。二许家声，三洪地望，今代风流第一人。蜚英早，合词林视草，书阁翻芸。飞刍远饷三军。特借作红莲入幕宾。把西山暮雨，暂时收卷，荷山明月，小试平分。苏醒枯鱼，剔除深蠹，个是人间有脚春。难淹久，看诏催入侍，香案麒麟。
后唐明宗庙
徐世隆（金朝）

徽陵当日拯残唐，五季之间号小康。因兽害田秋罢猎，为民求小夜焚香。

八年功德丹青在，千古明灵祭祀长。欲识此邦遗爱事，庙槐人敬似甘棠。
别汤升伯
真德秀（宋代）

二十年前忝旧游，论交今日始从头。
我如潦尽寒潭水，君似天空明月秋。
夜雨几时重话旧，故人闻早共归休。
临岐赠别无他祝，莫忘邹陈为国忧。
赵佗疑冢
方信孺（宋代）

漫说曹瞒七十余，老佗疑冢更模糊。
不知禹葬会稽处，也有累累如许燕。
题于见素南园
王樵（明代）

堂开绿野水平矶，槛阁通幽花满蹊。波淡淡时鱼或跃，柳阴阴处鸟于飞。

坐逢嘉话杯行速，月爱清辉客散迟。从此芙蕖红十里，不妨随到有新题。
奉旨赋天泽润兵渡江之初
汪广洋（明代）

采石矶头一苇过，远驱云雾逐星河。九江水阔鱼龙盛，万国春初雨露多。

香挹旗旄纷綵色，恩流草木藉光和。洗兵会值崇文教，那用重赓夜宿歌。
凤栖梧·兰溪
曹冠（宋代）

桂棹悠悠分浪稳，烟幕层峦，绿水连天远。赢得锦囊诗句满，兴来豪饮挥金碗。
飞絮撩人花照眼，天阔风微，燕外晴丝卷。翠竹谁家门可款？舣舟闲上斜阳岸。
挽待制许先生 其三
员兴宗（宋代）

卫幕昔年开，西英续续来。诸公参牧政，愧我忝书台。

往事风流尽，于今志念灰。侯芭万感集，空抱报恩腮。
颂一百则
释重顯（宋代）

倒一说，分一节，
同死同生为君决。八万四千非凤毛，
三十三人入虎穴。别别，
扰扰匆匆水里月。
沧洲语
不详（唐代）

不戴金莲花，不得到仙家。
二月五日西郊口占
周端臣（宋代）

晴日西郊按物华，东风寒峭帽檐斜。
江梅已辨调羹事，交割春光与杏花。
蕃丙午冬分宜见公度簿公尊兄已而邂逅于宜春
赵蕃（宋代）

缭绕竹青沙白，缘情政可生愁。
寂寞雁秋猿冷，未妨相与成游。
暂使下都夜发新林至京邑赠西府同僚诗
谢朓（南北朝）

大江流日夜，客心悲未央。徒念关山近，终知返路长。

秋河曙耿耿，寒渚夜苍苍。引领见京室，宫雉正相望。

金波丽鳷鹊，玉绳低建章。驱车鼎门外，思见昭丘阳。

驰晖不可接，何况隔两乡。风云有鸟路，江汉限无梁。

常恐鹰隼击，时菊委严霜。寄言罻罗者，寥廓已高翔。
南园杂咏·六梅亭
陈宓（宋代）

终年一登亭，举目但楚怆。
仙人竟何之，列树拱相向。
偈颂一百二十三首
释祖钦（宋代）

转求转远，不求更远。
岂不见东野庵前水磨，辘辘机轮目转。
四月八日燕客湖亭 其二
周紫芝（宋代）

孤山十载饮湖光，更入江西鸥鹭行。官舍一生常近水，前身应是水仙王。
摸鱼儿 吴清峙属题秋圃归帆图
李符（清代）

镜奁中、白蘋风起。扁舟乘兴容与。卞峰未抵皋亭好，便挂归帆南浦。

朝至暮。听两岸萧萧，一派秋声去。贪看云树。任倚榜沉吟，推篷欹坐，收拾眼前句。

闲情好，寂寞谁为伴侣。漫寻沙觜鸥鹭。有人更在烟波外，欲向画中呼汝。

留且住。同泛入、芦花野馆桥横处。衔杯共语。怕索米长安，马头鞭影，催别短亭路。
暑中北窗昼卧有作
陆游（宋代）

御疾如治河，但当导之东，下流既有归，自然行地中。
养生如蓺木，培植要得宜，常使无夭伤，自有干云时。
我少本多疾，屡亦频危殆，皇天实相之，警告意有在。
中年弃嗜欲，晚岁节饮食，中坚却外慕，魔盛有定力。
死生虽天命，人事常相参，茫茫九衢中，百祸起一贪。
郊虚暑雨余，巾堕脚不袜。
高卧北窗凉，超然寄疏豁。
久客倦游归憩僧坊有怀蓬居梵竺卿寂光常不轻
杨冠卿（宋代）

志士长肮脏，曲钩封公侯。
得丧亦何有，贤愚同一丘。
日月如跳亦，少年今白头。
胡为浪自苦，九折不停辀。
庞眉碧眼禅，一笑万事休。
辽鹤我言归，君其来与游。
祫享庆成五言二十韵
韩琦（宋代）

大飨无先祫，精祠贵必躬。历朝疑未讲，旷典属今崇。

良月稽冬疑，容台访礼中。祀期当象闰，位向卒虚东。

太卜诹元日，斋诚俨法宫。雕舆下丹地，琳馆荐清衷。

雪密人初骇，天高德自通。阴云成瑞霭，凛色变和风。

世室休严卫，宵衣集庶工。叙亲昭穆正，合食簋铏丰。

既祼神斯格，居歆庆已蒙。欢欣流禹律，謦欬入尧聪。

月射千圭白，星辉万燎红。茨歌将振作，晴旭渐曈昽。

回跸升端阙，群瞻耸上穹。蕃釐均庙馂，惠泽泰民穷。

孝著钩钤动，恩疏贯索空。致祥书可信，让美意尔冲。

此协亨嘉会，惭非辅翼功。唯知献君寿，巍与二仪同。
舟泊四会新路
赵不踰（明代）

新路维舟晚，江空客况清。人居临水语，渔火隔沙明。

夜静虫声切，秋高雁影横。离家才两日，便有故乡情。
都梁十景诗 宝接山落照
米芾（宋代）

怪石累累玉作堆，登临晚景更徘徊。夕阳无限堪停好，莫到奇山空自回。
汉献帝时人为邓盛语
佚名（两汉）

淑问得竟，皋陶邓盛。
踏云行 杨德远求词
王丹桂（金朝）

道本无言，强求强索。与凭诗曲强分解。无初模样体真常，随机应物元纤碍。出入纵横，往来自在。目前一段光明快。君还言下敢承当，不移
新晴有感
赵慎（宋代）

春风归草木，晓日丽山河。物滞欣逢泰，时丰自此多。

神州应未远，当继沛中歌。
三首 其三
石宝（明代）

李白桃红柳绿，山长水深日斜。旧日谁家燕子，今年飞去谁家。
对菊四首 其三
郑思肖（宋代）

日月虽云逝，山中秋自香。平生抱正色，谁怕夜来霜。
戒永州道闻思归乐 其三
曾丰（宋代）

田园无力办难俱，有益犹堪学把锄。二者即今皆未具，教吾归去却何如。
竹枝歌十首 其八
周巽（元代）

锦江一道送春来，梅花落尽桃花开。无奈客程归未得，树头树尾鸟声哀。
题蜀江观
姚勉（宋代）

光武中兴三十年，愈民痼疾发灵泉。
吾泉何止如光武，瑞井宜通瑞锦边。
彦文携玉友见过出示致道小诗因次其韵 其二
赵鼎（宋代）

仙官新拜旧词臣，林下相逢又一人。勿谓沧浪清可濯，此心原自绝纤尘。
陈明佐锦涵春色图歌
欧大任（明代）

岷山西来江万里，锦官城高珥江水。晓日临湍竹箭流，东风吹江桃花起。

秦牛汉石两崔嵬，青羊宫倚金银台。丞相古祠未寂寞，浣溪草堂岿然哉。

浴凫飞鹭迎津筏，贾人渔子歌行艓。树深木栈过绳桥，江霞九锁云千叠。

使君何年建节游，虎头寸管写沧洲。石室尚留文蜀郡，峨眉不访周益州。

登君堂，为君赋。解衣盘礴开绢素，碧油幢记西川路。

至今春色锦江来，四壁溟濛起烟雾。
知府黄寺簿生日
释绍嵩（宋代）

邦伯由来有令名，修持清夺振佳声。
至尊仄席思耆旧，即看徵黄侍紫清。
【中吕】卖花声
张可久（元代）

席上
半泓秋水金星砚，一幅寒云玉版笺，美人索赋《鹧鸪天云。琼杯争劝，珠帘高卷，燕归来海棠庭院。
偶题
落花露冷苍苔径，纤手风生白玉筝，夜香谁立紫云亭？知音谁听？雕阑独凭，柳阴中月明人静。
怀古二首
阿房舞殿翻罗袖，金谷名园起玉楼，隋堤古柳缆龙舟。不堪回首，东风还又，野花开暮春时候。
美人自刎乌江岸，战火曾烧赤壁山，将军空老玉门关。伤心秦汉，生民涂炭，读书人一声长叹！
春
冬冬箫鼓东风暖，是处园林景物妍，一春常费买花钱。东郊游玩，西湖筵宴，乐醄醄满斟频劝。
夏
澄澄碧照添波浪，青杏园林煮酒香，浮瓜沉李雪冰凉。纱吸藤簟，旋篘新酿，乐醄醄浅斟低唱。
秋
箫箫鞍马秋云冷，一带西山锦画屏，功名两字几飘零。东篱满酒，渊明归去，乐醄醄故园三径。
冬
阴风四野彤云密，缭绕长空瑞雪飞，销金帐里笑相偎。毡帘低放，满斟琼液，乐醄醄醉了还醉。
客况三首
绿波南浦人怀旧，黄叶西风染鬓秋，暮云归兴仲宣楼。天南地北，尘衣风帽，漫无成数年驰骤。
十年落魄江滨客，几度雷轰荐福碑，男儿未遇暗伤怀。忆淮阴年少，灭楚为帅，气昂昂汉坛三拜。
登楼北望思王粲，高卧东山忆谢安，闷来长铗为谁弹？当年射虎，将军何在，冷凄凄霜凌古岸。
将去大通久雨始晴治诗就毕 其三
林旭（清代）

君看象教但涂金，法教谁知个里深。我为世尊还白净，何方能免一尘侵。
惜花
沈蓉芬（清代）

枉说留春强赋诗，澹云漠漠雨丝丝。凭栏莫怨东风恶，早向开时计谢时。
秋江词
何景明（明代）

烟渺渺，碧波远。
白露晞，翠莎晚。
泛绿漪，蒹葭浅。
浦风吹帽寒发泛。
美人立，江中流。
暮雨帆樯江上舟，夕阳帘栊江上楼。
舟中采莲红藕香，楼前踏翠芳草愁。
芳草愁，西风起。
芙蓉花，落秋水。
江白如练月如洗，醉下烟波千万里。
赠信美寺岑上人
司空图（唐代）

巡礼诸方遍，湘南频有缘。焚香老山寺，乞食向江船。

纱碧笼名画，灯寒照净禅。我来能永日，莲漏滴寒泉。
六十三初度君谦以词为寿和之 其二 皂罗袍
王鏊（明代）

且作山中宰相，依然玉带蟒绣为袍。扁舟范蠡去迢迢。

五湖烟景无人要。金庭玉柱，傲彼伊皋。清风明月，卑他管萧。

洞天福地谁曾到。
送梧州王使君
张籍（唐代）

楚江亭上秋风起，看发苍梧太守船。

千里同行从此别，相逢又隔几多年。
赠道侣
陆游（宋代）

蕊笈人多有，惟君独造微。
丹成河自塞，吟罢剑俱飞。
酒市寻差易，云山觅更非。
何时醉携手，为我发玄机？
送率府程录事还乡
杜甫（唐代）

鄙夫行衰谢，抱病昏忘集。
常时往还人，记一不识十。
程侯晚相遇，与语才杰立。
熏然耳目开，颇觉聪明入。
千载得鲍叔，末契有所及。
意钟老柏青，义动修蛇蛰。
若人可数见，慰我垂白泣。
告别无淹晷，百忧复相袭。
内愧突不黔，庶羞以赒给。
素丝挈长鱼，碧酒随玉粒。
途穷见交态，世梗悲路涩。
东风吹春冰，泱莽后土湿。
念君惜羽翮，既饱更思戢。
莫作翻云鹘，闻呼向禽急。
送高生归青社
魏野（宋代）

去指沧溟畔，来辞翠霭间。
程遥过凤阙，家近见牛山。
红叶飘行色，清溪照别颜。
蹇驴看上处，拄杖出柴关。
狮子岩
缪烈（宋代）

幽岩萧飒商飚起，一天灏气凉如水。
金井梧飞兰谷芳，长江浪如莼鱼美。
雁字半侧银钩欹，云光净扫光陆离。
桂花岩下午满枝，随意催送到书帷。
碧潭烟敛琉璃滑，素娥乘鸾下天阙。
清晖深射水晶宫，虚明澄澈蛟龙窟。
上下天光一镜浮，冰轮碾破一天秋。
今来古往事悠悠，月自升沈水自流。
提盐林公凌篆吾邑投赠十六韵
欧必元（明代）

衣冠名日远，经术世相传。欲识凌云气，先看白雪篇。

千秋还虎凌，百里更鸾跹。遥见仙凫出，长飞帝座前。

搜奇探禹穴，祝日化尧天。墨洒临池笔，琴鸣彻院弦。

芳声才振誉，清秩已随迁。竹马迎参佐，鱼盐给俸钱。

量移臣职远，卧治主恩偏。才美抡文日，名高凌篆年。

差同潘令赋，不拟右军田。紫气延津合，文星列宿悬。

龙门欣御李，牛走或堪鞭。风俗元归厚，词华孰竞先。

时危方拊髀，主圣借才贤。召对趋朝去，黄金满蓟燕。
柳塘春
卢熊（明代）

千步垂杨柳，阴连喜水生。
华深吹落絮，叶密坐流莺。
过友人幽居
林尚仁（宋代）

门似野人家，空园拟种瓜。
有僧分石坐，无酒问邻赊。
独鹤喜欲舞，老梅寒自花。
此身归未去，犹愧暮林鸦。
武威同诸公过杨七山人，得藤字
高适（唐代）

幕府日多暇，田家岁复登。相知恨不早，乘兴乃无恒。

穷巷在乔木，深斋垂古藤。边城唯有醉，此外更何能。
阅史六首
陈造（宋代）

平时愤世谢王符，更肯佯狂踵接舆。
须信有心端有累，与君乘木用舟虚。
过曲阜阙里谒孔庙
李英（清代）

阙里抠衣地，中天紫气舒。自怜草莽客，幸礼圣人居。

道在千秋日，功成六籍书。金丝犹可听，俯仰意何如。
友竹仁兄六十荣寿赋此志祝
陈望曾（清代）

新词为报杖乡时，儒雅风流信有之。松柏后凋留劲节，梅花初放见清姿。

且凭岁月增诗卷，莫感沧桑到酒卮。料识辋川风景好，称觞我愧阻天涯。

林下优游却羡君，当年逸少况能文。青箱世业高门在，白发穷经一席分。

野鹤閒云原自适，凤毛麟趾更空群。眼前莫叹韶光老，应有中书总右军。
李林甫
徐钧（宋代）

柄国年深巧蔽欺，如何方面用胡儿。
只知怙宠为身计，不道渔阳乱已基。
访题进士孙秦延福南街居
郑谷（唐代）

多病久离索，相寻聊解颜。短墙通御水，疏树出南山。

岁月何难老，园林未得还。无门共荣达，孤坐却如闲。
索松枝于杨正甫口占代柬
邵宝（明代）

每看灯市搭松枝，清在灯光映月时。石埠年年挑不尽，今年刚得一篇诗。
春草词，泉南陈彦廉氏少孤作堂奉其母庄以居名之曰春草为赋春草词六解 其二
袁华（明代）

春还芳草碧，子长赖母力。草色有枯荣，母恩无终极。
昆明池织女石（一作司马复诗）
童翰卿（唐代）

一片昆明石，千秋织女名。见人虚脉脉，临水更盈盈。

苔作轻衣色，波为促杼声。岸云连鬓湿，沙月对眉生。

有脸莲同笑，无心鸟不惊。还如朝镜里，形影两分明。
阮郎归 忆女
杨澈（清代）

灯前梳裹带娇啼。牵衣难别离。犹闻兰麝在深闺。

几回错唤伊。

风日淡，暮云微。凄凉泪湿衣。梦中惊喜汝来归。觉回依旧非。
寄唐伯华
蒋超伯（清代）

洺水连鸡泽，还从钜鹿行。回波无止处，如我望君情。

又见门丞换，何尝吠犬惊。新年当把襼，五马向春明。
山行
曹纬（宋代）

日出过山头，日入宿山下。
我行山亦行，隐隐似奔马。
朝昏山送迎，山意自倾写。
借问征途间，谁如此山者。
鲁国太夫人杨氏挽诗三首 其二
汪藻（宋代）

白云终日望，方喜见庭闱。鼎食三牲养，貂冠五綵衣。

回班仪未举，反哭事俄非。寂寞苕溪路，安舆去不归。
暮春偶成四首
廖行之（宋代）

春色堂堂去，云容故故阴。
情连芳草远，愁共碧波深。
一雨能多久，鸣鸠只合瘖。
杖头方寂寞，那得濁醪斟。
自水口入茶山
李郢（唐代）

蒨蒨红裙好女儿，相偎相倚看人时。

使君马上应含笑，横把金鞭为咏诗。
颂古一百首 其八十二
释智愚（宋代）

火炉头话几多般，自己同时作么观。直下起来呈两指，山河大地黑漫漫。
子楚以二酒合而为一且效洞庭春色以诗叙其事因奉酬
王洋（宋代）

世间百味俱有正，偶失酸咸俱一病。须知论酒如论才，软美悦人严太劲。

韩青居士贵调和，田窦醉时籍福胜。寂然二物俱有光，物外洞庭容借香。

共谈已造名理窟，一鞭亟入亡何乡。了知此处有真趣，再听牖下鸣糟床。
遣兴
陆游（宋代）

西州落魄九年余，濯锦江头已结庐。
谁遣径归朝凤阙，不令小结奉鱼书。
尘埃眯目诗情尽，疾病侵人酒兴疏。
寄语莺花休入梦，世间万事有乘除。
端午侍母氏饮有怀二兄偶阅二苏是日高安唱和慨然用韵
孙应时（宋代）

簿书束缚人，挥汗日亭午。平生世念薄，问子何自苦。

佳辰相寻过，乐事稀可数。拨置为亲寿，菖花糁盘黍。

欢言记时节，风俗自荆楚。独嗟我常棣，不得同笑语。

杨梅应正熟，筀笋堪自煮。对床负归约，枕流惭乃祖。

会当誓丘墓，畏出如畏虎。莫作两苏公，空言终龃龉。
偈
僧某（宋代）

因山见水，见水忘山。山水俱忘，理归何所。
题金陵杂兴诗后八首
薛师董（宋代）

刘郎之后更苏郎，不枉随人入建康。
秦水钟山几相识，前年忽识好文章。
临江仙·樱桃落尽春归去
李煜（五代）

樱桃落尽春归去，蝶翻金粉双飞。子规啼月小楼西，玉钩罗幕，惆怅暮烟垂。
别巷寂寥人散后，望残烟草低迷。炉香闲袅凤凰儿，空持罗带，回首恨依依。
上枢密韩肖胄诗二首·其一
李清照（宋代）

绍兴癸丑五月，枢密韩公、工部尚书胡公使虏，通两宫也。有易尚室者，父祖皆出韩公门下，今家世沦替，子姓寒微，不敢望公之车尘。又贫病，但神明未衰落。见此大号令，不能忘言，作古、律诗各一章，以寄区区之意，以待采诗者云。

三年夏六月，天子视朝久。
凝旒望南云，垂衣思北狩。
如闻帝若曰，岳牧与群后。
贤宁无半千，运已遇阳九。
勿勒燕然铭，勿种金城柳。
岂无纯孝臣，识此霜露悲。
何必羹舍肉，便可车载脂。
土地非所惜，玉帛如尘泥。
谁当可将命，币厚辞益卑。
四岳佥曰俞，臣下帝所知。
中朝第一人，春官有昌黎。
身为百夫特，行足万人师。
嘉祐与建中，为政有皋虁。
匈奴畏王商，吐蕃尊子仪。
夷狄已破胆，将命公所宜。
公拜手稽首，受命白玉墀。
曰臣敢辞难，此亦何等时。
家人尚足谋，妻子不必辞。
愿奉天地灵，愿奉宗庙威。
径持紫泥诏，直入黄龙城。
单于定稽颡，侍子当来迎。
仁君方恃信，狂生休请缨。
或取犬马血，与结天地盟。
胡公清德人所难，谋同德协心志尚。
脱衣已被汉恩暖，离歌不道易水寒。
皇天久阴后土湿，雨势未回风势急。
车声辚辚马萧萧，壮士懦夫俱感泣。
闾阎嫠妇亦何知，沥血投书干记室。
夷虏从来性虎狼，不虞预备庸何伤。
衷甲昔时闻楚幕，乘城前日记平凉。
葵丘践土非荒城，勿轻谈士弃儒后。
露布词成马犹倚，崤函关出鸡未鸣。
巧匠何曾弃樗栎，刍荛之言或有益。
不乞隋珠与和璧，吸乞乡关新信息。
灵光虽在应萧萧，草中翁仲今何若。
遗氓岂尚种桑麻，残虏如闻保城郭。
嫠家父祖生齐鲁，位下名高人比数。
当时稷下纵谈时，犹记人挥汗成雨。
子孙南渡今几年，飘零遂与流人伍。
欲将血汗寄山河，去洒东山一抔土。
示子遹
陆游（宋代）

吾家太傅後，衿佩盛青青。
我忝殿诸老，汝能通一经。
学先严诂训，书要讲声形。
夙夜常相勉，诸孙待典刑。
题西湖可赋轩
张孝祥（宋代）

风光猎猎上乌巾，不那西湖烂熳春。借我绳床对脩竹，为君一洗软红尘。
呈周务本三绝
郑刚中（宋代）

抚字心劳清愈甚，洁廉官小俸无多。
知公但欲邦人乐，虽瘦虽贫不奈何。
促赵裕卿酒
吴惟信（宋代）

拟学粗豪去索尝，独醒岂易敌愁肠。白衣终到东篱下，自是渊明等得忙。
秋夜冥客歌
董嗣杲（宋代）

宾从齐声歌提壶，有酒在樽殽在厨。
秋高广寒桂子落，时零金粟成泥涂。
秋空月露炯冰玉，情深莫出南山屋。
自驻南山持酒户，愁人惊糁陶家菊。
花枝易空人易老，人生安得无丑好。
只须傲兀醉乾坤，人老花空如电扫。
忆秦娥（海棠）
李陌全（宋代）

春山寂。佳人凝笑山南陌。山南陌。东风寒浅，绛罗衫窄。

阑干倚陌云如幕。晚来雨过胭脂滴。胭脂滴。啼妆难劝，且须欢伯。
浣溪沙·落絮残莺半日天
欧阳炯（五代）

落絮残莺半日天，玉柔花醉只思眠，惹窗映竹满炉烟。
独掩画屏愁不语，斜倚瑶枕髻鬟偏，此时心在阿谁边？
挽陈巡检
吴芾（宋代）

夫君端是一时豪，排难捐躯不惮劳。
忠义自能全里社，姓名那肯辱铨曹。
一生倜傥心常逸，五世团栾寿更主。
瞑目定知无可憾，九原风树漫悲号。
和王安之小园五题
邵雍（宋代）

小园新葺不离家，高就岗头低就窳。
洛邑地疑偏得胜，天津人就又非赊。
宜将阆苑同时语，莫共桃源一道夸。
闻说一轩多种药，只应犹欠紫河车。
念奴娇·宪宗平淮西
李纲（宋代）

晚唐姑息，有多少方镇，飞扬跋扈。淮蔡雄藩联四郡，千里公然旅拒。同恶相资，潜伤宰辅，谁敢分明语。媕婀群议，共云旄节应付。
于穆天子英明，不疑不贰处，登庸裴度。往督全师威令使，擒贼功名归诉。半夜衔枚，满城深雪，忽已亡悬瓠。明堂坐治，中兴高映千古。
和时升种竹韵
郭印（宋代）

何物比君子，猗猗庭前竹。
直节虚心人不顾，高标雅态自殊俗。
千亩碧云虽未有，数竿清风也自足。
兴来寻访不知懒，到处敲门忘检束。
身居市廛心在野，山林痼疾今弥笃。
直舍初开露井宽，檀栾只欠森森玉。
君诗赠我何相知，摄衣起谢容正肃。
缅思竹林贤，自昔高品目。
当时昏浊乱一世，七子风流岂容黩。
众人皆醉我独醒，正似霜筠异群木。
不妨糟丘寄孤根，秋风相伴倾寒醁。
烦君更作长短句，为我商声歌此曲。
率庵歌
释梵琮（宋代）

三间茅屋堪投老，草草生涯随分好。
月池当户镜光寒。竹迳绕檐通大道。
风吹叶叶自成堆，信手拈来一茎草。
贱如泥，贵似宝，
要用便用不须讨。辽天鼻孔被渠穿，
来往行人俱绊倒。呵呵呵，
会也麽，问取前村张四歌。
赠李秘书
赵嘏（唐代）

束带临风气调新，孔门才业独谁伦。杉松韵冷雪溪暗，

鸾鹤势高天路春。美玉韫来休问价，芳枝攀去正无尘。

莫将芸阁轻科第，须作人间第一人。